Το ευρωπαϊκό στρατηγικό σχέδιο ενεργειακών τεχνολογιών (σχέδιο ΣΕΤ) αποσκοπεί στην ανάπτυξη και τη χρήση τεχνολογιών χαμηλών ανθρακούχων εκπομπών. Προωθεί τη συνεργασία ανάμεσα στις χώρες, τις εταιρείες και τα ερευνητικά ιδρύματα της ΕΕ, η οποία έχει τη δυνατότητα να μειώσει τις δαπάνες με τη συνένωση ικανοτήτων και εγκαταστάσεων. Επίσης, συμβάλλει στη χρηματοδότηση έργων. Υφίστανται ευρωπαϊκές βιομηχανικές πρωτοβουλίες για διάφορες μορφές ενέργειας. Τα ποσοστά ηλεκτρικής ενέργειας που μπορούν να παραγάγουν έως το 2020 είναι τα εξής: αιολική ενέργεια 20 %, ηλιακή ενέργεια 15 %, βιοενέργεια 14 %. Η ευρωπαϊκή πρωτοβουλία για το ηλεκτρικό δίκτυο έχει σχεδιαστεί για να δώσει τη δυνατότητα στο 50 % των δικτύων στην Ευρώπη να ενσωματώσουν τις ανανεώσιμες μορφές ενέργειας και να εναρμονίσουν αποτελεσματικά την προσφορά και τη ζήτηση έως το 2020. Η πρωτοβουλία για τη δέσμευση και την αποθήκευση άνθρακα αποσκοπεί στο να καταστήσει τις εμπλεκόμενες τεχνολογίες εμπορικά βιώσιμες. Η πρωτοβουλία για αειφόρο πυρηνική σχάση επιδιώκει να θέσει τα πρώτα πρωτότυπα γενεάς IV σε λειτουργία έως το 2020. Η πρωτοβουλία για την ενεργειακή απόδοση θα πρέπει να διασφαλίζει ότι 25-30 "έξυπνες"πόλεις (δηλ. πόλεις οι οποίες χρησιμοποιούν ψηφιακές τεχνολογίες που τους επιτρέπουν να προσφέρουν καλύτερες δημόσιες υπηρεσίες στους πολίτες, καλύτερη χρήση των πόρων με λιγότερες επιπτώσεις στο περιβάλλον) αναλαμβάνουν ηγετικό ρόλο σε μια μετάβαση προς ένα μέλλον χαμηλών ανθρακούχων εκπομπών. Ο ευρωπαϊκός συνασπισμός ενεργειακής έρευνας προωθεί τη συντονισμένη συνεργασία ανάμεσα σε εθνικά ερευνητικά ιδρύματα στο πλαίσιο κοινών προγραμμάτων. Πλαισιώνεται από κινήσεις για τη δημιουργία πόλων επιστήμης και έρευνας. Η Επιτροπή διερευνά άλλες τεχνολογικές επιλογές, όπως υπεράκτια ανανεώσιμη ενέργεια (π.χ. αιολική ενέργεια, γεννήτριες παλιρροϊκής ενέργειας κ.λπ.), αποθήκευση ενέργειας, ανανεώσιμη θέρμανση και ψύξη. Στον τομέα της πυρηνικής ενέργειας, αντιμετωπίζει τις προκλήσεις της παράτασης της διάρκειας ζωής των εγκαταστάσεων και της απόρριψης των πυρηνικών αποβλήτων. Η ΕΕ συνεργάζεται ενεργά με πολλούς από τους διεθνείς εταίρους της στο πλαίσιο, για παράδειγμα, του στρατηγικού φόρουμ για τη διεθνή επιστημονική και τεχνολογική συνεργασία. Για περισσότερες πληροφορίες, ανατρέξτε στον δικτυακό τόπο για το ευρωπαϊκό στρατηγικό σχέδιο ενεργειακών τεχνολογιών.